謝陳伯成學士
作者：强至
朝代：宋

paragraphs: 蓬萊仙人才偉英，三世實以文章稱。
持杯玉虹汲澗壑，奮筆金虎虓丘陵。
開懷未嘗有表暴，出語矧復無驕矜。
超然古人考是否，蔑爾時俗論愛憎。
識君始者兩俱少，獨我今也百不能。
半載沉疴類鶴瘦，終朝癡卧如凍蠅。
醫工診臂即司命，藥債攪心逾惡朋。
煩君終日一問訊，使我多感常填膺。
感而有贈不須怪，近來交態猶春冰。